เปิดเส้นทางธรรมแห่งศรัทธาตามรอยพระเถราจารย์พ่อท่านคล้าย วาจาสิทธิ์ ส่งเสริมการท่องเที่ยว
นายชัยพล สุขเอี่ยม อธิบดีกรมการศาสนา เปิดเผยว่า จากการขับเคลื่อนนโยบายตามรอยเส้นทางธรรมแห่งศรัทธาจัดเส้นทางบุญสู่วัดและศาสนสถานจาริกแสวงบุญตามรอยเกจิ เพื่อพัฒนาศักยภาพการท่องเที่ยวสถานที่สำคัญทางศาสนาให้เป็นที่รู้จัก สร้างงานสร้างรายได้ ล่าสุดได้ร่วมกับสำนักงานวัฒนธรรมจังหวัดนครศรีธรรมราช  กรมการท่องเที่ยวและภาคีเครือข่าย ร่วมเปิดเส้นทางตามรอยพระเถราจารย์พ่อท่านคล้าย วาจาสิทธิ์ หรือพระครูพิศิษฐ์อรรถการ พระนักพัฒนาบำเพ็ญสาธารณกุศลและสาธารณะประโยชน์ ซึ่งในวันที่ 27 มีนาคม ตรงกับวันคล้ายวันเกิดของพ่อท่านคล้าย กรมการศาสนา จึงกำหนดจัดพิธีบำเพ็ญกุศลอุทิศถวาย พร้อมจัดพิธีแห่ผ้าห่มพระธาตุ หรือแห่ผ้าขึ้นธาตุ ณ วัดธาตุน้อย จังหวัดนครศรีธรรมราช ภายในงานยังจัดให้มีการแสดงศิลปวัฒนธรรมท้องถิ่น เช่น มโนราห์ เพลงบอก การบรรเลงดนตรีไทยและการแสดงผลงานของนักเรียน จากศูนย์ศึกษาพระพุทธศาสนาวันอาทิตย์ในจังหวัดนครศรีธรรมราช ซึ่งเป็นการบูรณาการความร่วมมือตามแนวคิด Soft Power ชูเอกลักษณ์ของศิลปวัฒนธรรม โดยนักท่องเที่ยวสามารถเดินทางไปชมเอกลักษณ์ทั้งวัฒนธรรม วิถีชีวิตและภูมิปัญญา  ที่เชื่อมโยงกับแหล่งท่องเที่ยวทางธรรมชาติหมู่บ้านคีรีวง อำเภอลานสกา ที่มีอากาศดีที่สุดในประเทศไทย และอุดหนุนสินค้าจากกลุ่มมัดย้อมสีธรรมชาติสร้างรายได้ในชุมชน